Kristian Jensen (V), 2009-12-18:
Jeg er sådan set enig i, at sagen er enkel, men bare ud fra en anden konklusion end hr. Niels Helveg Petersens.
Spørgsmålet er: Skal man bruge økonomiske incitamenter til at fremme en miljømæssig udvikling?
Hvis miljøformål kan opnås mest effektivt gennem afgifter, er det faktisk et ret effektivt værktøj, som man kan bruge, og som vi også bruger på en lang række områder.
Når vi vælger at bruge det her, er det, fordi vi kan se, at det vil være med til at give et incitament til at vælge den miljørigtige løsning, enten ved en efterfølgende montering af et partikelfilter eller ved i købssituationen at vælge den bil, der i forvejen har et partikelfilter enten fra fabrikken, eller fordi den tidligere ejer har eftermonteret et partikelfilter.
Så det er et spørgsmål om, at vi fra regeringens side har valgt den model for indførslen af en afgift, som giver os den største miljømæssige gevinst, fordi vi er sikre på, at det får en større udbredelse.
Når hr. Niels Helveg Petersen siger, at provenuet svinger, er det ganske enkelt ikke korrekt.
Hr. Niels Helveg Petersen sammenligner to forskellige situationer, nemlig den oprindelige idé om, at det skulle være lukkede partikelfiltre, en idé, som regeringen forlod hen over sommeren, da vi fandt ud af, hvor lille en udbredelse det ville få, og så det åbne partikelfilter, som vi har valgt at køre videre med i forslaget, fordi vi mener, at det samlet set giver en bedre udnyttelse, en bedre virkningsgrad, fordi der er flere, der vil have det.
Så hr. Niels Helveg Petersens omtale af svingninger fra 75 mio. kr. til 300 mio. kr. er ganske enkelt ikke rigtig, fordi det dækker over to forskellige situationer.
Sagen er den, at vi vurderer, at der i de første år vil være et provenu på ca. 75 mio. kr., når vi kigger på, at danskerne i stor stil vil vælge at eftermontere et partikelfilter eller fremadrettet vil vælge at købe biler, der har partikelfilter på.
Det er sådan, og det var også et svar til hr. Klaus Hækkerup, at der er tale om nogle incitamenter.
Der er tale om det incitament, at når man skal sidde og lave kalkulationen og vurderingen, om man skal eftermontere, ja, så vil der faktisk for langt hovedparten af de nyere biler være en stor tilskyndelse til at påmontere et partikelfilter.
betale sig.
Så på begge parametre vil den her afgift virke positivt på miljøet.
Med hensyn til spørgsmålet om, hvorvidt den højeste sagkundskab har været sammen og udtalt kritik af de åbne filtre, som hr. Jesper Petersen nævnte, vil jeg bare sige, at den viden, som den såkaldte højeste sagkundskab skulle have, også har været forelagt de danske myndigheder, der rådgiver regeringen om det her, og det har ikke ændret en tøddel i deres anbefaling til os.
Det er nemlig sådan, at de undersøgelser, som bl.a. et schweizisk firma har lavet, de undersøgelser, som er grundlag for, at den tyske regering har indført deres partikelfilterlovgivning, er undersøgelser, der viser, at der med åbne filtre er en virkningsgrad på mindst 30 pct.
Derfor har vi i regeringen den opfattelse, at vi skal gå efter det, der giver os den største samlede miljøgevinst, og det er så en stor udbredelse af filtre, også selv om det enkelte filter har en lavere virkningsgrad.
Endelig vil jeg til slut sige noget til hr. Klaus Hækkerup, for jeg føler et eller andet sted, at selv dem, der ikke måtte have fulgt med fra starten, ligesom har fået ridset argumenterne op to, tre eller fire gange.
Så det sidste, jeg egentlig vil sige til hr. Klaus Hækkerup, er, at jeg såmænd ikke skal klandre nogen, hvis Socialdemokratiet vil fremsætte flere forslag om nye afgifter.
Jeg skal ikke klandre nogen, hvis Socialdemokratiet vil fremsatte forslag om nye skatter.
Jeg forholder mig bare til, at da S og SF præsenterede deres seneste skattereformpakke, var det med et løfte om, at nu kom der ikke flere skatter og afgifter.
Det, man så, var det, man fik, hverken mere eller mindre.
Derfor er det sådan, at jeg bare undrer mig over, at Socialdemokratiet og SF her er løbet fra det løfte, der blev givet ved præsentationen af skatteudspillet.
Det har jeg bare noteret mig til senere, når vi ser de næste brud på det løfte, der blev givet ved præsentationen af skattereformen.